**คณะศึกษาศาสตร์** **มหาวิทยาลัยขอนแก่น** (อังกฤษ: Faculty of Education, Khon Kaen University) เป็นส่วนราชการไทยระดับคณะวิชา สังกัดมหาวิทยาลัยขอนแก่น กระทรวงศึกษาธิการ เป็นคณะวิชาที่จัดตั้งขึ้นเป็นอันดับที่ 4 ของมหาวิทยาลัยขอนแก่น โดยมีวัตถุประสงค์เพื่อพัฒนาการศึกษาในภูมิภาคตะวันออกเฉียงเหนือ โดยการผลิตครูระดับปริญญา และระดับอนุปริญญาสาขาวิชาต่าง ๆ ที่จะสอนในระดับประถมศึกษาและมัธยมศึกษาในภาคตะวันออกเฉียงเหนือ มีสถานปฏิบัติการคือ โรงเรียนสาธิตมหาวิทยาลัยขอนแก่น

ประวัติ
-------

คณะศึกษาศาสตร์ มหาวิทยาลัยขอนแก่น จัดตั้งขึ้นเมื่อวันที่ 13 กันยายน พ.ศ. 2511 ซึ่งในวันนั้น คณะกรรมการพิจารณาจัดตั้งคณะศึกษาศาสตร์ มหาวิทยาลัยขอนแก่น ประชุมเป็นครั้งแรก ณ แผนกจิตวิทยา คณะครุศาสตร์ จุฬาลงกรณ์มหาวิทยาลัย จึงถือเอาวันที่ 13 กันยายน เป็นวันสถาปนาคณะศึกษาศาสตร์ ทั้งนี้เพื่อให้มหาวิทยาลัยขอนแก่น มีส่วนสนับสนุนในแผนพัฒนาภาคตะวันออกเฉียงเหนือให้สมบูรณ์ยิ่งขึ้น โดยมีหลักการและเหตุผลที่สำคัญ คือ การขาดแคลนครูปริญญา การขาดความสมดุลด้านคุณภาพการศึกษาระหว่างส่วนกลางและส่วนภูมิภาค และการขาดการวิจัยการศึกษาและจิตวิทยาในภาคตะวันออกเฉียงเหนือ คณะศึกษาศาสตร์จึงจัดตั้งขึ้น โดยมีวัตถุประสงค์ทั่วไปเพื่อจะพัฒนาการศึกษาในภูมิภาคตะวันออกเฉียงเหนือตามนโยบายของรัฐบาล โดยมีวัตถุประสงค์เฉพาะดังนี้ คือ

1. เพื่อผลิตครูปริญญา และอนุปริญญาสาขาวิชาต่างๆ ที่จะสอนในระดับประถมศึกษาและมัธยมศึกษา โดยร่วมมือกับกรมการฝึกหัดครูกระทรวงศึกษาธิการ ในการผลิตครู โดยเฉพาะอย่างยิ่งในภาคตะวันออกเฉียงเหนือ

2. เพื่อผลิตโสตทัศนูปกรณ์ ตำราและเอกสารการศึกษา อันจะส่งเสริมในการเรียนรู้ให้มีประสิทธิภาพสูงขึ้น และการศึกษาได้ผลมากขึ้น

3. เพื่อทดลองวิจัยวิธีการสอน การจัดการเรียนการสอน และหลักสูตรประเภทต่างๆ ที่เหมาะสมในการเตรียมครู โดยเฉพาะอย่างยิ่งครูที่สอนในชนบท

4. เพื่อมีส่วนร่วมในการส่งเสริมพัฒนาชนบท โดยปฏิบัติงานร่วมกับโรงเรียนชุมชน สถานศึกษาต่าง ๆ และหน่วยงานอื่น ๆ ที่เกี่ยวข้อง

5. เพื่อเผยแพร่และให้บริการด้านการศึกษา การอบรมแก่ชุมชนและครูประจำการในภาคตะวันออกเฉียงเหนือ

6. เพื่อวิจัยปัญหาต่าง ๆ ด้านการศึกษาและจิตวิทยา อันจะช่วยให้เข้าใจสภาพบุคคล และสภาพแวดล้อมของภาคตะวันออกเฉียงเหนือให้ดียิ่งขึ้น อันจะช่วยเป็นประโยชน์ในการศึกษาต่อไป

คณะศึกษาศาสตร์ มหาวิทยาลัยขอนแก่น ได้เปิดรับนักศึกษารุ่นแรกในปี พ.ศ. 2512 เข้าเรียนในสาขาการมัธยมศึกษา จำนวน 100 คน โดยใช้อาคารเรียนของคณะวิทยาศาสตร์และอักษรศาสตร์ เป็นสำนักงานของคณะและสถานที่เรียนชั่วคราว ในปี พ.ศ. 2513 เริ่มก่อสร้างอาคารเรียนของคณะ และได้จัดตั้งโรงเรียนสาธิตอนุบาลและสาธิตประถมขึ้น โดยใช้ชื่อว่า "โรงเรียนสาธิตมหาวิทยาลัยขอนแก่น" เพื่อทำการทดลองและวิจัยวิธีการสอนแบบต่าง ๆ

คณะศึกษาศาสตร์ ได้เริ่มเปิดทดลองการเรียนและการสอนในระดับสาธิตมัธยมขึ้นในปี พ.ศ. 2519 โดยรับนักเรียนต่อจากโรงเรียนสาธิตประถม แต่สำหรับด้านการบริหารโรงเรียนนั้น ยังเป็นการบริหารแยกกันระหว่างโรงเรียนประถมและมัธยม ทางด้านหลักสูตรที่ใช้เรียนในระดับมัธยมศึกษานั้น ได้ใช้หลักสูตรของกระทรวงศึกษาธิการอย่างเคร่งครัด เพื่อให้รับกับการศึกษาชั้นอุดมศึกษา คณะศึกษาศาสตร์จึงได้พิจารณาถึงปัญหาต่าง ๆ ของการดำเนินงาน ซึ่งแยกกันของโรงเรียนทั้งสองระดับ จึงสมควรให้รวมโรงเรียนทั้งสองเข้าเป็นโรงเรียนเดียวกัน และมีผู้บริหารโรงเรียนเพียงชุดเดียว

เมื่อมหาวิทยาลัยขอนแก่นพัฒนาเจริญขึ้นอย่างรวดเร็ว อาจารย์ ข้าราชการ และลูกจ้าง มีจำนวนมากขึ้น และสวัสดิการทางด้านการศึกษาแก่บุตรของบุคลากรยังไม่เพียงพอต่อความต้องการ โรงเรียนสาธิตมหาวิทยาลัยขอนแก่น ก็ไม่สามารถรองรับจำนวนนักเรียนได้ได้ เนื่องจากงบประมาณที่มีจำกัด ทางสภามหาวิทยาลัยขอนแก่น จึงให้มีการจัดตั้ง "โรงเรียนสาธิตมอดินแดง" ให้เป็นโรงเรียนที่ดำเนินงานโดยสำนักงานอธิการบดีมหาวิทยาลัยขอนแก่น มีวัตถุประสงค์เพื่อเป็นสวัสดิการแก่บุตรอาจารย์ ข้าราชการ และลูกจ้าง ของมหาวิทยาลัยขอนแก่น ซึ่งไม่มีที่เรียน และมีความประสงค์ที่จะพัฒนาการศึกษาไม่ให้ด้อยกว่าที่อื่น ๆ เปิดดำเนินการเป็นครั้งแรกในปีการศึกษา 2524 จนถึงปัจจุบัน โดยมีอาจารย์จากคณะต่าง ๆ ร่วมสอนด้วย

เมื่อปี พ.ศ. 2542 สภามหาวิทยาลัย ได้มอบหมายให้คณบดีคณะศึกษาศาสตร์ ปรับแก้โครงสร้างเชิงบริหารของโรงเรียนสาธิตทั้ง 2 แห่ง ให้เป็นเอกภาพโดยให้มีผู้อำนวยการคนเดียวกัน รวมทั้งใช้นโยบายการจัดการเป็นอันเดียวกัน เพื่อลดช่องว่างระหว่างความรู้สึกเปรียบเทียบของผู้ปกครองที่ต้องการความทัดเทียม จึงการยกเลิกข้อบังคับมหาวิทยาลัยขอนแก่นว่าด้วยโรงเรียนสาธิตมหาวิทยาลัยขอนแก่น พ.ศ. 2534 โดยใช้ข้อบังคับฯ ว่าด้วยโรงเรียนสาธิตมหาวิทยาลัยขอนแก่น พ.ศ. 2544 และระเบียบว่าด้วยโรงเรียนสาธิตมหาวิทยาลัยขอนแก่น พ.ศ. 2546 แทน

ปัจจุบันโรงเรียนสาธิตมหาวิทยาลัยขอนแก่น เป็นหน่วยงานเทียบเท่าภาควิชา สังกัดคณะศึกษาศาสตร์ มหาวิทยาลัยขอนแก่น ตั้งอยู่ 2 แห่งภายในมหาวิทยาลัยขอนแก่นได้แก่

* **โรงเรียนสาธิตมหาวิทยาลัยขอนแก่น (ศึกษาศาสตร์)** อยู่บริเวณริมบึงสีฐานประตูมหาวิทยาลัยขอนแก่นที่ 2 ถนนมะลิวัลย์ มีเนื้อที่ 60 ไร่ จัดการศึกษา 3 ระดับ ได้แก่ ระดับอนุบาล ระดับประถมศึกษา และระดับมัธยมศึกษา
* **โรงเรียนสาธิตมหาวิทยาลัยขอนแก่น (มอดินแดง)** อยู่ใกล้บริเวณศาลเจ้าพ่อมอดินแดงประตูมหาวิทยาลัยขอนแก่นที่ 1 ถนนมิตรภาพ จัดการศึกษา 2 ระดับ ได้แก่ ระดับประถมศึกษา และระดับมัธยมศึกษา นอกจากนี้ยังเป็นที่ตั้งของ "ศูนย์วิจัยและพัฒนาการจัดการศึกษาพิเศษแบบเรียมรวมสำหรับเด็กออทิสติก โรงเรียนสาธิตมหาวิทยาลัยขอนแก่น" อีกด้วย

สัญลักษณ์
---------

* **สัญลักษณ์ประจำคณะ**

สัญลักษณ์ประจำคณะศึกษาศาสตร์ มหาวิทยาลัยขอนแก่น คือ ดอกบัวแก้ว

* **สีประจำคณะ**

  สีแสด เป็นสีประจำวันพฤหัสบดี ซึ่งเป็นวัน ครู

* **เพลงประจำคณะ**

**เพลงมาร์ชศึกษาศาสตร์** หรือที่รู้จักใน **เพลงมาร์ชร่มกระเบา** เป็นเพลงปลุกใจเนื้อหาแสดงให้เห็นถึงเอกลักษณ์ของคณะศึกษาศาสตร์ มหาวิทยาลัขอนแก่น และคุณค่าของความเป็นครูและการบ่มเพาะประสบการณ์ต่าง ๆ ของคนเป็นครูตามปณิธาณของการตั้งคณะเพื่อผลิตครูปริญญาในภาคอีสาน สร้างครูที่มีคุณธรรม เพื่อเป็นแบบอย่างที่ดีแก่สังคม เพลงนี้ได้หายไปจากกิจกรรมร้องเพลงประจำคณะช่วงหนึ่งและมีการนำกลับมาร้องใหม่อีกครั้งเมื่อ ปีการศึกษา 2555

**เพลงสีฐาน** เป็นเพลงที่แสดงให้เห็นถึงความเป็นศึกษาศาสตร์เป็นเพลงปลุกใจที่มีความนุ่มนวลและแข็งกร้าวในตัว เป็นการบอกถึงความรักความสามัคคีในหมู่คณะ เพลงนี้ถือเป็นเพลงสำคัญอีกเพลงหนึ่ง

**เพลงแสงเทียน** เป็นเพลงที่แสดงถึงการให้กำลังใจและพลังของครูที่เปรียบเสมือนดั่งแสงเทียนที่จะคอยไปจุดประกายและนำทางให้แก่เด็กแม้ว่าจะเหนื่อยยากลำบากเพียงใดครูก็ต้องเป็นคนที่จะคอยนำทางสว่างให้แก่ทุกคนเพลงนี้เป็นเพลงเดียวในบรรดาเพลงประจำคณะที่ไม่มีการจดบันทึกเป็นลายลักษณ์อักษรใด ๆ มีเพียงการร้องสืบต่อกันเท่านั้นและเป็นเพลงที่นักศึกษาทุกคนในคณะร้องได้ถึงแม้จะไม่มีเนื้อร้องที่เป็นลายลักษณ์อักษรก็ตาม และยังมีความเชื่อว่าหากใครเริ่มร้องเพลงนี้แล้วจะต้องร้องต่อจนจบเพลง และห้ามจดบันทึกเนื้อเพลงเด็ดขาด

หลักสูตร
--------

| หลักสูตรที่เปิดสอนในคณะศึกษาศาสตร์ มหาวิทยาลัยขอนแก่น |
| --- |
| กลุ่มวิชา/ภาควิชา/สาขาวิชา | ระดับปริญญาตรี | ระดับปริญญาโท | ระดับปริญญาเอก |
| **กลุ่มวิชาการศึกษาด้านภาษา ศิลปะและสังคมศึกษา** | **หลักสูตรศึกษาศาสตรบัณฑิต (ศษ.บ.)*** สาขาวิชาการสอนภาษาไทย
* สาขาวิชาการสอนภาษาอังกฤษให้ผู้มีพื้นฐานภาษาอื่นนอกจากภาษาอังกฤษ
* สาขาวิชาการสอนภาษาญี่ปุ่น
* สาขาวิชาสังคมศึกษา
* สาขาวิชาศิลปศึกษา
* สาขาวิชาการสอนภาษาจีนในฐานะภาษาต่างประเทศ
* สาขาวิชาพลศึกษา
 | * 
 |  |
| **กลุ่มวิชาการศึกษาด้านวิทยาศาสตร์ คณิตศาสตร์และเทคโนโลยี** | **หลักสูตรศึกษาศาสตรบัณฑิต (ศษ.บ.)*** สาขาวิชาคณิตศาสตรศึกษา
* สาขาวิชาวิทยาศาสตร์ศึกษา (วิทยาศาสตร์ทั่วไป)
* สาขาวิชาคอมพิวเตอร์ศึกษา
 | **หลักสูตรศึกษาศาสตรมหาบัณฑิต (ศษ.ม.)*** สาขาวิชาคณิตศาสตรศึกษา
* สาขาวิชาวิทยาศาสตร์ศึกษา
* สาขาวิชาสิ่งแวดล้อมศึกษา
 | **หลักสูตรปรัชญาดุษฎีบัณฑิต (ปร.ด.)*** สาขาวิชาคณิตศาสตรศึกษา
* สาขาวิชาวิทยาศาสตร์ศึกษา
 |
| **กลุ่มวิชาบริหารและพัฒนาการศึกษา** |  | **หลักสูตรศึกษาศาสตรมหาบัณฑิต (ศษ.ม.)*** สาขาวิชาหลักสูตรและการสอน
* สาขาวิชาหลักสูตรและการสอนการศึกษาพิเศษ
* สาขาวิชาจิตวิทยาการศึกษาและการให้คำปรึกษา
* สาขาวิชาการบริหารการศึกษา
* สาขาวิชาการวัดและประเมินผลการศึกษา
* สาขาวิชาเทคโนโลยีการศึกษา
 | **หลักสูตรปรัชญาดุษฎีบัณฑิต (ปร.ด.)*** สาขาวิชาหลักสูตรและการเรียนการสอน
* สาขาวิชาการบริหารการศึกษา
* สาขาวิชาการวัดและประเมินผลการศึกษา
* สาขาวิชาเทคโนโลยีการศึกษา
 |
|

คณบดี
-----

| ทำเนียบคณบดีคณะศึกษาศาสตร์ มหาวิทยาลัยขอนแก่น |
| --- |
| รายนามคณบดี | วาระการดำรงตำแหน่ง |
| 1. รองศาสตราจารย์ ดร.สายสุรี จุติกุล | 2512 - 2517 |
| 2. รองศาสตราจารย์ ดร.สมจิตต์ ยอดเศรณี | 2517 - 2518 (รักษาการแทนฯ) |
| 3. รองศาสตราจารย์ ดร.ปรีชา คัมภีรปกรณ์ | 2518 - 2521 |  |
| 4. อาจารย์ ดร.ปรีชา วงศ์ชูศิริ | 2521 - 2523 |  |
| 5. ศาสตราจารย์ ดร.ธีระ รุญเจริญ | 2523 - 2526 |
| 6. รองศาสตราจารย์ ระจิต ตรีพุทธรัตน์ | 2526 - 2529 |
| 7. ผู้ช่วยศาสตราจารย์ ดร.เทพ พังงา | 2529 - 2530 |
| 8. รองศาสตราจารย์ ดร.แก้วตา คณะวรรณ | 2530 - 2534 |
| - รองศาสตราจารย์ ระจิต ตรีพุทธรัตน์ | 2534 - 2537 |
| - รองศาสตราจารย์ ระจิต ตรีพุทธรัตน์ | 2537 - 2542 |
| 9. รองศาสตราจารย์ ดร.สัมพันธ์ พันธุ์พฤกษ์ | 2542 - 2546 |
| 10. รองศาสตราจารย์ ดร.สุลัดดา ลอยฟ้า | 2546 - 2550 |
| 11. ผู้ช่วยศาสตราจารย์ ดร.ไพศาล สุวรรณน้อย | 2550 - 2554 |
| 12. รองศาสตราจารย์ ดร.ไมตรี อินทร์ประสิทธิ์ | 2554 - 2562 |
| 13. ศาสตราจารย์ ดร.สุมาลี ชัยเจริญ | 2562 - 2566 |
| 14. รองศาสตราจารย์ ดร.อิศรา ก้านจักร | 2566 - ปัจจุบัน |
|

ชีวิตนักศึกษา
-------------

### ประเพณีและกิจกรรม

**ประเพณีรับน้อง บขส.** เป็นประเพณีต้อนรับว่าที่น้องใหม่คณะศึกษาศาสตร์ที่จะเดินทางมาสอบสัมภาษณ์เพื่อศึกษาต่อในคณะศึกษาศาสตร์ มหาวิทยาลัยขอนแก่น รอบรับตรง ซึ่งรุ่นพี่โดยนักศึกษาชั้นปีที่ 1 ภายใต้การแนะนำและการให้คำปรึกษาจากรุ่นพี่ทุกชั้นปีและสโมสรนักศึกษา จะเป็นผู้วางแผนและเตรียมกิจกรรมการต้อนรับน้อง ๆ นักเรียนที่จะเดินทางมาสอบสัมภาษณ์ด้วยบรรยากาศที่อบอุ่นเป็นกันเอง เพื่อสร้างความประทับใจให้แก่น้องๆ และเป็นการผ่อนคลายความเครียดของน้องๆ ที่จะมาสอบสัมภาษณ์ซึ่งกิจกรรมนี้จะจัดขึ้นก่อนวันสอบสัมภาษณ์รอบรับตรง ของมหาวิทยาลัยขอนแก่น 1 วัน กิจกรรมนี้จะช่วยสร้างความสัมพันธ์อันดีระหว่างว่าที่น้องใหม่ด้วยกันเองและระหว่างรุ่นน้องกับรุ่นพี่อีกด้วย

**ประเพณีลอดซุ้มบัวแก้ว** เป็นกิจกรรมต้อนรับน้อง ๆ นักศึกษาใหม่เข้าสู่คณะศึกษาศาสตร์ จัดขึ้นโดยรุ่นพี่ปี 2 ภายใต้การกำกับดูแลของสโมสรนักศึกษาและฝ่ายพัฒนานักศึกษาคณะศึกษาศาสตร์ซึ่งกิจกรรมนี้เป็นกิจกรรมแรกที่ทางรุ่นพี่จะจัดขึ้นเพื่อเป็นการต้อนรับน้องใหม่คณะศึกษาศาสตร์อย่างเป็นทางการ โดยระหว่างกิจกรรมจะมีนันทนาการและภารกิจให้น้องใหม่ทำร่วมกันเพื่อสร้างความสามัคคีให้เกิดขึ้นระหว่างน้องใหม่ด้วยกันและเป็นการสร้างความสัมพันธ์อันดีระหว่างน้องใหม่และพี่รหัสปี 2 ซึ่งจะเป็นผู้ที่อยู่ใกล้ชิดที่สุดและคอยให้คำปรึกษาในเรื่องต่าง ๆ แก่น้องใหม่ตลอดทั้งปีการศึกษา

**ประเพณีรายงานตัวน้องใหม่และร้องเพลงประจำคณะ** เป็นประเพณีที่สืบทอดกันมายาวนานเป็นเอกลักษณ์อีกอย่างหนึ่งของคณะศึกษาศาสตร์ กิจกรรมนี้จัดขึ้นโดยรุ่นพี่สโมสรนักศึกษาภายใต้การกำกับดูแลของฝ่ายพัฒนานักศึกษาคณะศึกษาศาสตร์และระเบียบมหาวิทยาลัยขอนแก่นที่เกี่ยวข้อง มีวัตถุประสงค์เพื่อสร้างความสัมพันธ์อันดีระหว่างรุ่นพี่และรุ่นน้องในคณะศึกษาศาสตร์ ทำให้รุ่นพี่ได้รู้จักกับรุ่นน้อง และสร้างให้รุ่นน้องได้ตระหนักถึงคุณค่าความเป็นครู และเอกลักษณ์ของคณะศึกษาศาสตร์ โดยกิจกรรมนี้จะมีรุ่นพี่ศึกษาศาสตร์มาทำซุ้มไม้เรียว เพื่อให้น้องใหม่เดินลอดซุ้มไม้เรียวเพื่อเป็นการสร้างขวัญกำลังใจให้แก่น้องๆ นักศึกษาใหม่ ก่อเริ่มกิจกรรมรายงานตัว นอกจากนี้ยังจัดให้มีการร้องเพลงประจำคณะและเพลงประจำมหาวิทยาลัยเพื่อสร้างความรักความสามัคคีและความภาคภูมิใจในสถาบันให้เกิดขึ้นกับน้อง ๆ นักศึกษาใหม่ชั้นปีที่ 1 ทุกคน และมีกิจกรรมนันทนาการต่าง ๆ จากพี่ ๆ ฝ่านสันทนาการ กิจกรรมนี้จัดให้มีการพบปะพูดคุยกันระหว่างพี่น้องสายรหัส ถือได้ว่าเป็นกิจกรรมอีกกิจกรรมหนึ่งที่ก่อให้เกิดความสัมพนธ์อันดีและความสามัคคีให้เกิดชึ้นในสถาบัน ซึ่งนักศึกษาคณะศึกษาศาสตร์ มหาวิทยาลัยขอนแก่นทุกรุ่นจะมีชื่อเรียกว่า ED ตามด้วยลำดับรุ่น เช่น ED1, ED2 ซึ่งการที่จะได้รับการยอมรับและถูกเรียกว่า ED นั้น น้องใหม่จะต้องผ่านกิจกรรมนี้ด้วย

**วิ่งประเพณีและกีฬาบัวแก้ว** ถือเป็นกิจกรรมรับน้องสร้างสรรค์อีกกิจกรรมหนึ่งของคณะศึกษาศาสตร์ โดยแต่เดิมคณะศึกษาศาสตร์ มหาวิทยาลัยขอนแก่นตั้งอยู่ที่ บริเวณโรงเรียนสาธิตมหาวิทยาลัยขอนแก่น (ศึกษาศาสตร์) ฝั่งประตูสีฐาน แต่ปัจจุบันคณะศึกษาศาสตร์ย้ายมาจัดการเรียนการสอนอยู่ ณ ที่ตั้งปัจจุบันคือบริเวณตรงข้ามอาคารศูนย์วิชาการ (อาคารพิมล กลกิจ) และตั้งแต่มีการย้ายที่ตั้งมาอยู่ที่แห่งนี้ ก็ได้มีการจัดกิจกรรมนี้ขึ้นเพื่อเป็นการรำลึกถึงสถานที่ที่เคยอยู่และใช้จัดการเรียนการสอนถือว่าเป็นภูมิหลังของคณะศึกษาศาสตร์ และเหนือสิ่งอื่นใดกิจกรรมนี้ก็ได้แฝงเอาสิ่งต่าง ๆ ไว้ มากมายกว่าการรำลึกถึงถินเก่าหรือภูมิหลังทางประวัติศาสตร์ของคณะ นั่นคือ กิจกรรมนี้ได้สร้างความสามัคคีในหมู่คณะให้เกิดขึ้นขณะเดินทางในการวิ่งประเพณีระยะทางประมาณ 5 กิโลเมตร ทุกคนจะคอยช่วยเหลือซึ่งกันและกันระหว่างทางจะมีจุดพักและจุดทดสอบความพร้อมโดยน้องใหม่แต่ละกลุ่มจะต้องมีเพลงหรือกิจกรรมนันทนาการที่ช่วยกันคิดขึ้นมาและมีการแสดงร่วมกันตามจุดพักและจุดทดสอบต่างๆ กิจกรรมนี้สร้างให้เกิดความเอื้อเฟื้อเผื่อแผ่ความเสียสละและความเอื้ออารีต่อกันในระหว่างเดินทาง และหลังจากการเดินทางสิ้นสุดลงเมื่อถึงตึกเรียนเดิม ณ โรงเรียนสาธิตและจะมีการพาน้องใหม่ไหว้สิ่งศักดิ์สิทธิ์และให้พักผ่อน ระหว่างนี้ก็จะมีกิจกรรมนันทนาการและการเล่าประสบการณ์ต่างๆ จากรุ่นพี่สู่รุ่นน้อง หลังจากเล่าประสบการณ์เสร็จเรียบร้อยก็จะพักรับประทานอาหารร่วมกันจากนั้นก็จะมีการแข่งขันกีฬาสี ระหว่างน้องใหม่ด้วยกันเองและทีมจากพี่ ๆ คณะกรรมการสโมสร กิจกรรมนี้เป็นกิจกรรมสร้างความสัมพันธ์และความสามัคคีในหมู่คณะได้เป็นอย่างดี และส่งเสริมให้น้องใหม่ทุกคนมีน้ำใจน้อกีฬาอีกด้วย

บุคคลที่มีชื่อเสียง
-------------------

ดูเพิ่ม *รายนามบุคคลที่มีชื่อเสียงจากมหาวิทยาลัยขอนแก่น*

* ดร.บุญรักษ์ ยอดเพชร (ศิษย์เก่า) : เลขาธิการคณะกรรมการการศึกษาขั้นพื้นฐาน
* รองศาสตราจารย์ ดร.สัมพันธ์ พันธุ์พฤกษ์ (ศิษย์เก่า, คณบดี และอาจารย์) : ผู้อำนวยการสถาบันทดสอบทางการศึกษาแห่งชาติ
* ดร.อัมพร พินะสา (ศิษย์เก่า) : เลขาธิการคณะกรรมการการศึกษาขั้นพื้นฐาน

**หมายเหตุ** รายนามดังกล่าว จัดเรียงชื่อและนามสกุลตามตัวอักษร

อ้างอิง
-------

1. ↑  ประกาศสำนักนายกรัฐมนตรี เรื่อง การแบ่งส่วนราชการในมหาวิทยาลัยขอนแก่น, ราชกิจจานุเบกษา, เล่มที่ 87, ตอนที่ 27, 30 มีนาคม พ.ศ. 2513, หน้า 433
2. ↑  มหาวิทยาลัยขอนแก่น, "คณะศึกษาศาสตร์", ขอนแก่น 18 ปี, 2525, หน้า 101 - 102
3. ↑  มหาวิทยาลัยขอนแก่น, "คณะศึกษาศาสตร์", ขอนแก่น 18 ปี, 2525, หน้า 105
4. ↑  กวี ทังสุบุตร, "โรงเรียนสาธิตมอดินแดง", ขอนแก่น 18 ปี, 2525, หน้า 272
5. ↑  กวี ทังสุบุตร, "โรงเรียนสาธิตมอดินแดง", ขอนแก่น 18 ปี, 2525, หน้า 269
6. ↑  ระบบฐานข้อมูลหลักสูตร มหาวิทยาลัยขอนแก่น

ดูเพิ่ม
-------

* กวี ทังสุบุตร, "โรงเรียนสาธิตมอดินแดง", ขอนแก่น 18 ปี, 2525, หน้า 269 - 275
* มหาวิทยาลัยขอนแก่น, "คณะศึกษาศาสตร์", ขอนแก่น 18 ปี, 2525, หน้า 97 - 108
* มหาวิทยาลัยขอนแก่น, "คณะศึกษาศาสตร์", 30 ปี มหาวิทยาลัยขอนแก่น, ขอนแก่น : มหาวิทยาลัยขอนแก่น, 2537, หน้า 43 - 44

แหล่งข้อมูลอื่น
---------------

* เว็บไซต์คณะศึกษาศาสตร์ มหาวิทยาลัยขอนแก่น
* เว็บไซต์โรงเรียนสาธิตมหาวิทยาลัยขอนแก่น
* เว็บไซต์สมาคมศิษย์เก่าคณะศึกษาศาสตร์ มหาวิทยาลัยขอนแก่น เก็บถาวร 2011-07-01 ที่ เวย์แบ็กแมชชีน

  


| * ด
* ค
* ก
รายชื่อคณะศึกษาศาสตร์และครุศาสตร์ในประเทศไทย ไทย |
| --- |
| สถาบันอุดมศึกษาของรัฐ | กาฬสินธุ์ • นครพนม • นเรศวร • มหาสารคาม • รามคำแหง • สุโขทัยธรรมาธิราช • อุบลราชธานี |  |
| สถาบันอุดมศึกษา  ในกำกับของรัฐ | เกษตรศาสตร์ (ศึกษาศาสตร์) • เกษตรศาสตร์ (ศึกษาศาสตร์และพัฒนศาสตร์) • ขอนแก่น (ศึกษาศาสตร์) • ขอนแก่น (สหวิทยาการ) • จุฬาลงกรณ์ • เชียงใหม่ • แม่ฟ้าหลวง • ทักษิณ • ธรรมศาสตร์ • บูรพา • พะเยา • มหาจุฬาลงกรณราชวิทยาลัย • มหามกุฏราชวิทยาลัย • มหิดล • วลัยลักษณ์ • ศรีนครินทรวิโรฒ • ศิลปากร • สงขลานครินทร์ • สวนดุสิต |
| มหาวิทยาลัยราชภัฏ | กาญจนบุรี • กำแพงเพชร • จันทรเกษม • ชัยภูมิ • เชียงราย • เชียงใหม่ • เทพสตรี • ธนบุรี • นครปฐม • นครราชสีมา • นครศรีธรรมราช • นครสวรรค์ • บ้านสมเด็จเจ้าพระยา • บุรีรัมย์ • พระนคร • พระนครศรีอยุธยา • พิบูลสงคราม • เพชรบุรี • เพชรบูรณ์ • ภูเก็ต • มหาสารคาม • ยะลา • ร้อยเอ็ด • ราชนครินทร์ • รำไพพรรณี • ลำปาง • เลย • วไลยอลงกรณ์ ในพระบรมราชูปถัมภ์ • ศรีสะเกษ • สกลนคร • สงขลา • สวนสุนันทา • สุราษฎร์ธานี • สุรินทร์ • หมู่บ้านจอมบึง • อุดรธานี • อุตรดิตถ์ • อุบลราชธานี |
| สถาบันอุดมศึกษาเอกชน | กรุงเทพธนบุรี • การจัดการปัญญาภิวัฒน์ • การจัดการและเทคโนโลยีอีสเทิร์น • นานาชาติเซนต์เทเรซา • พิชญบัณฑิต • ฟาฏอนี • ฟาร์อีสเทอร์น • ภาคตะวันออกเฉียงเหนือ • รังสิต • วงษ์ชวลิตกุล • สันตพล • หาดใหญ่ • อาศรมศิลป์ • บัณฑิตเอเซีย |
| สถาบันการศึกษาเฉพาะทาง  นอกสังกัดกระทรวงศึกษาธิการ | การกีฬาแห่งชาติ • บัณฑิตพัฒนศิลป์ |
| รายชื่อ • หมวดหมู่ • โครงการ • สถานีย่อย |

| * ด
* ค
* ก
มหาวิทยาลัยขอนแก่น |
| --- |
| พื้นที่ | 

|  |  |
| --- | --- |
| วิทยาเขต | ขอนแก่น · หนองคาย |
| สถานีทดลอง | สถานีทดลองและฝึกอบรมเกษตรกรรม จ.ร้อยเอ็ด · สถานีฟาร์มฝึกนักศึกษา จ.เลย · สถานีทดลองและฝึกอบรม เขื่อนจุฬาภรณ์ จ.ชัยภูมิ |

 |  |
| คณะ | การคอมพิวเตอร์ · การปกครองท้องถิ่น · เกษตรศาสตร์ · ทันตแพทยศาสตร์ · เทคนิคการแพทย์ · เทคโนโลยี · นานาชาติ · นิติศาสตร์ · บริหารธุรกิจและการบัญชี · พยาบาลศาสตร์ · แพทยศาสตร์ · เภสัชศาสตร์ · มนุษยศาสตร์และสังคมศาสตร์ · วิทยาศาสตร์ · วิศวกรรมศาสตร์ · ศิลปกรรมศาสตร์ · ศึกษาศาสตร์ · เศรษฐศาสตร์ · สถาปัตยกรรมศาสตร์ · สัตวแพทยศาสตร์ · สาธารณสุขศาสตร์ · สหวิทยาการ · บัณฑิตศึกษาการจัดการ · บัณฑิตวิทยาลัย |
| สถาบัน | สถาบันขงจื๊อ · สถาบันวิจัยและพัฒนาวิชาชีพครูสำหรับอาเซียน |
| โรงเรียน | โรงเรียนสาธิตมหาวิทยาลัยขอนแก่น (ศึกษาศาสตร์ · มอดินแดง · วิทยาเขตหนองคาย) |
| โรงพยาบาล | โรงพยาบาลศรีนครินทร์ · โรงพยาบาลทันตกรรม · โรงพยาบาลสัตว์ ·  ศูนย์หัวใจสิริกิติ์ |
| พิพิธภัณฑ์ | พิพิธภัณฑ์ธรรมชาติวิทยา · พิพิธภัณฑ์วิทยาศาสตร์ · พิพิธภัณฑ์สัตว์น้ำสิรินธร |
| สถาบันสมทบ | 

|  |  |
| --- | --- |
| วิทยาลัย | วิทยาลัยพยาบาลบรมราชชนนี ขอนแก่น · วิทยาลัยพยาบาลบรมราชชนนี นครราชสีมา · วิทยาลัยพยาบาลบรมราชชนนี สรรพสิทธิประสงค์ · วิทยาลัยพยาบาลบรมราชชนนี สุรินทร์ · วิทยาลัยพยาบาลบรมราชชนนี อุดรธานี · วิทยาลัยพยาบาลศรีมหาสารคาม |
| โรงพยาบาล | ศพค.โรงพยาบาลขอนแก่น · ศพค.โรงพยาบาลมหาสารคาม · ศพค.โรงพยาบาลอุดรธานี |

 |
| หน่วยงานอื่น ๆ | 

|  |  |
| --- | --- |
| คณะบุคคล | สภามหาวิทยาลัย · สภาพนักงาน · สโมสรข้าราชการและบุคลากร · องค์การนักศึกษา · สภานักศึกษา · สโมสรนักศึกษา · ชมรมนักศึกษา · กลุ่มนักศึกษา · กีฬาและชุมนุม · สมาคมศิษย์เก่า |
| สโมสร | สโมสรฟุตบอลขอนแก่นมอดินแดง |
| อื่นๆ | สาขาวิชารัฐประศาสนศาสตร์ · ศูนย์ประชุมอเนกประสงค์กาญจนาภิเษก · ศูนย์ศิลปวัฒนธรรม (หอศิลป์ · หอภาพยนตร์อีสาน) · รายนามบุคคลสำคัญจากมหาวิทยาลัยขอนแก่น |

 |
| หมวดหมู่ • โครงการ • สถานีย่อย |